Ramona Portelli tintervista lil Mark Scicluna Dan l-aħħar ġejt infurmata li se tkun introdotta logħba ġdida fis-suq lokali, ibbażata fuq il-politika lokali. Interessajt ruħi fiha u avviċinajt lit-tim li ħoloq din il-logħba. Fil-fatt, tkellimt ma' Mark Scicluna li l-involviment tiegħu f'din il-board game kien bħala artist u l-illustratur li ħoloq il-karikaturi tagħha. Il-logħba jisimha Politicks, u hija logħba tal-karti li fiha jieħdu sehem minn tnejn sa erba' plejers. Il-plejer jieħu rwol ta' strateġista politiku ta' partit li jrid jirnexxilu jirbaħ l-elezzjoni li jmiss. Huwa jagħżel il-politikanti biex dawn jirbħu l-appoġġ tal-lobby groups u, fejn ma jkunux konvinċenti biżżejjed, il-plejer jipprova juża ċerti avvenimenti biex jieħu vantaġġ minnhom. L-għan aħħari huwa li jgħin lill-partit jirbaħ l-elezzjoni. Politicks hija logħba satirika u, ovvjament, dan ried jidher fil-mod kif inhu ddisinjat il-materjal għal-logħba. Il-karikaturi huma umoristiċi u kemxejn grotteski. L-idea ma kinitx li joffendu l-politiċi, iżda li jaraw l-umoriżmu fil-karatteristiċi tagħhom, kif ukoll xi avvenimenti politiċi li għaddew minnhom fil-passat riċenti u fil-preżent. Mhux bilfors min jilgħabha għandu jkun intiż fil-politika lokali. Però, jekk tkun intiż fil-politika tkun tista' tifhem aħjar ċertu ċajt u referenzi li hemm fil-logħba, iżda jekk ma tkunx xorta tista' tieħu gost tilgħabha. Bħalissa għaddejja kampanja ta' crowdfunding fuq Indiegogo biex jinġabru l-fondi meħtieġa biex tiġi prodotta l-logħba. Il-kampanja ta' crowdfunding taħdem billi n-nies jagħtu l-appoġġ tagħhom u jordnaw il-logħba bil-quddiem. Jekk din tikseb biżżejjed appoġġ (bażikament li jkun hemm biżżejjed ordnijiet bil-quddiem), tkun tista' tiġi prodotta l-logħba – jiġu ffinalizzati l-aħħar illustrazzjonijiet u tintbagħat il-logħba għall-produzzjoni. B'dan il-mod, permezz tal-kampanja ta' Indiegogo, dak li jkun jista' jixtri l-logħba qabel ma din tkun għall-bejgħ. Il-pjan ta' Log Hob Games huwa li dawk li jappoġġjaw din il-kampanja jirċievu l-logħba tagħhom qabel il-Milied ta' din is-sena. Tkellimt ma' Mark sabiex insir naf aktar dwar il-logħba Politicks. Fil-logħba Politicks Mark kellu r-rwol li jiddisinja l-karikaturi kollha li jidhru fuq il-karti tal-logħob kif ukoll ix-xogħol grafiku u disinn tal-karti, branding u l-packaging, fost xogħol ieħor. "Tul il-karriera tiegħi ħdimt fuq diversi logħob, kemm tradizzjonali kif ukoll diġitali. L-ewwel esperjenza li kelli fuq logħba kienet madwar ħames snin ilu fejn jien u grupp ta' ħbieb għamilna l-logħba Bus Bosses. L-idea oriġinali tal-logħba kienet tal-Professur Gordon Pace L-idea oriġinali tal-logħba kienet tal-Professur Gordon Pace, li ddisinja l-mod kif tintlagħab. Xtaqt inkun naf aktar dwar il-kollaborazzjoni tat-tim kollu għal din il-logħba. "Jien u Gordon konna ħbieb qabel ma ħdimna fuq Politicks. Kont naf li Gordon kien qed jaħdem fuq logħba li tittratta l-politika Maltija, għalkemm ma kontx naf wisq dwarha. Madwar sentejn ilu kont mistieden għal play testing session li organizza Gordon, u hemmhekk tkellimna fuq il-possibbiltà li naħdmu flimkien fuq din il-logħba. F'Lulju tas-sena l-oħra (2015), erġajna ltqajna u ddiskutejna l-possibbiltà li nagħmlu crowdfunding biex niġbru l-flus u din l-idea li ddiskutejna tkun tista' ssir realtà. Kien hemm ħafna preparamenti, laqgħat u diskussjonijiet, però ħrigna bi pjan u qassamna x-xogħol sabiex din tkun tista' sseħħ. Gordon għaddieli l-materjal li kellu u dan użajtu biex nibda niddisinja l-karikaturi, il-karti, kif ukoll il-branding u l-packaging tal-prodott finali. Apparti dan, kellna wkoll nagħmlu xogħol ta' marketing biex nirreklamaw il-logħba kemm fuq siti soċjali kif ukoll il-kampanja fuq IndieGogo. Għal dan ix-xogħol kellna wkoll l-għajnuna ta' Moira li hija l-mara tiegħi, Nadia Haber, kif ukoll Danjel Bugeja li ħa ħsieb il-promotional videos li ħrigna waqt il-kampanja," qal Mark. Staqsejt lil Mark kif jaħseb li ser tintlaqa' l-logħba u weġibni li, għalkemm il-logħba għadha fil-proċess, jidher li hemm interess kbir mill-Maltin. Dan jidher mis-sapport tagħhom biex il-logħba titkompla. "Bħalissa għaddejja kampanja fuq is-sit elettroniku IndieGogo u l-logħba giet iffinanzjata f'inqas minn jumejn. Naħseb il-Maltin tinżlilhom għasel xi ħaġa hekk għax fiha jaraw nies li normalment jidhru fuq it-televiżjoni u dibattiti politiċi f'kuntest kompletament differenti," stqarr Mark. Mistoqsija spontanja waqt din l-intervista kienet jekk il-logħba Politicks hijiex għall-Maltin biss, jew tistax tinxtara mill-barranin ukoll. Fil-fatt, Mark spjegali li, bħala suġġett, jekk tkun Malti tifhem u tapprezza aktar kemm il-karikaturi kif ukoll iċ-ċajt li hemm fuq il-karti stess. "Dan għax l-udjenza tkun tista' tirrelata aħjar mal-logħba u l-kontenut tagħha. Għaldaqstant, il-logħba tista' tinxtara bl-inernet minn IndieGogo minn kwalunkwe pajjiż fid-dinja. Nies li mhumiex Maltin xorta jistgħu jieħdu gost jilagħbu l-logħba u japprezzaw l-arti tal-karikatura li fiha. Il-logħba hija miżgħuda b'referenzi għal politikanti Maltin, avvenimenti politiċi lokali u gruppi varji (inklużi l-General Workers' Union, il-Kurja u l-Front Ħarsien ODZ). Għalkemm hemm ħafna ċajt li jinftiehem l-aktar minn dawk li huma midħla tal-politika Maltija, il-logħba xorta waħda tista' tintlagħab minn persuni li m'għandhomx ħjiel tal-politika lokali u li ma jitkellmux bil-Malti," sostna Mark. Logħba ideali u adattata bħala rigal Bla dubju ta' xejn, proġett bħal dan jitlob ħafna ħin, xogħol, dedikazzjoni u flus biex isir, għalhekk iddeċidew li jagħmlu crowdfunding campaign biex jinġabru l-flus u tkun tista' titlesta l-logħba. Din il-kampanja qed issir fuq is-sit elettroniku IndieGogo, fejn in-nies jistgħu jordnaw il-logħba li tiswa €23, inkluż il-posta jekk tinxtara minn Malta. Ta' min jgħid li, sal-ġurnata li fiha għamilna din l-intervista, il-kampanja ġiet iffinanzjata (funded) darbtejn għax inġabru aktar minn 200% mill-fondi. "Għalkemm dejjem emminna fil-proġett u konna ħerqana biex nibdew il-kampanja, ma mmaġinajniex li se jkun hemm rispons daqshekk pożittiv. Il-flus ingabru kollha f'inqas minn 48 siegħa u kuljum qed ikollna aktar nies interessati biex jordnaw il-logħba," kompla Mark. Il-poplu Malti tinteressah ħafna l-politika bħala suġġett, allura dan huwa proġett ideali għall- Maltin, maħluq mill-Maltin stess. "Huwa prodott magħmul b'reqqa u dedikazzjoni kbira, li involva ħafna ħin u enerġija biex isir. Apparti minn hekk, jekk in-nies joffru sapport se jkollhom kopja tal-logħba. Ġewwa kull kaxxa ta' Politicks in-nies għandhom jistennew li jsibu ħafna sorpriżi u jkunu lesti biex jidħku daħka ma' sħabhom jew mal-familja. Il-logħba fiha gost minnha nfisha biex tintlagħab u, apparti minn dan, hija novelty item Malti sabiħ u tista' tagħmel souvenir jew rigal sabiħ ukoll. Kull min lagħab il-logħba s'issa kellu reazzjonijiet pożittivi ħafna, u ordna l-kopja tiegħu jew tagħha. Sintendi, dan jagħtina x'nifhmu li n-nies qed jieħdu gost u qed japprezzaw il-proġett u l-prodott," kompla jelabora Mark. Fl-aħħar nett Mark xtaqt iħeġġeġ lin-nies biex ikomplu jagħtu s-sapport tagħhom billi jagħmlu pre-order fuq IndieGogo (http://loghobgames.com/supportus). "Mhux biss jirċievu l-kopja tagħhom sa qabel il-Milied li gej, iżda wkoll ikunu qed jagħmlu l-logħba aħjar. Aktar ma niġbru fondi aktar inkunu nistgħu inżidu materjal fil-logħba. Għandna bosta sorpriżi ppreparati, fosthom aktar cards u aktar politiċi! F'isem sħabi, nirringrazzja lin-nies li diġà urew interess u għamlu l-kontribuzzjoni tagħhom," temm jgħid Mark għan-nom tat-tim kollu li ħadem fuq il-logħba Politicks. Aktar informazzjoni tista 'tinkiseb minn fuq il-paġna ta' facebook: Log Hob Games.